Malta ma tintrebaħx: għalxejn l-egħdewwa Bil-għatx tad-demm, jaħbtu bla ħniena għaliha. Hi qed titqabad għall-ħelsien w għas-sewwa Bit-tama f'Alla—w Alla r-rebħ jagħtiha. Iġġarrfu d-djar u mietu nies bil-qtajja': Imma minn dat-tiġrif u mwiet tistenna Li jfiġġ il-jum—il-jum ta' l-aqwa ġrajja— Meta bid-dawl tar-rebħ Malta tithenna. B'sidirha ta' l-azzar, minn Alla mnebbħa Ma beżgħetx tidħol fit-taqbida kbira. Id-demm tal-qalbenin jagħtiha r-rebħa : Tal-għadu ħajjen gafż ma taqa' lsira. F'dil-ġlieda minn ta' ħqir, ta' hemm, ta' dmija, Ebda art fil-ħila għadha ma sebqitha. Ħsiebha hu wieħed: tibqa' b'ruħ qawwija Titqabad għall-ħelsien —u għal ħajjitha. Ġuże CHETCUTI 18/5/41